BJC บวก 3% โบรกฯชูหุ้น “แลกการ์ด” คาดกำไร Q4 ฟื้นแตะ 1.30 พันลบ.
BJC วิ่ง 3% โบรกฯชูหุ้น “แลกการ์ด” คาดกำไรไตรมาส 4 ฟื้นแรงแตะ 1.30 พันลบ. อานิสงส์เปิดเมืองและการคลายล็อกดาวน์ผสานกับการเริ่มเข้า High season แนะนำ “ซื้อ” ราคาเป้าหมาย 38 บ.
3 พ.ย. 2564

ผู้สื่อข่าวรายงานว่าวันนี้ (3 พ.ย. 2564) ราคาหุ้น บริษัท เบอร์ลี่ ยุคเกอร์ จำกัด (มหาชน) หรือ BJC ปิดภาคเช้า อยู่ที่ระดับ 34.25 บาท เพิ่มขึ้น 1.00 บาท หรือ 3.01% โดยทำจุดสูงสุดที่ 34.50 บาท และทำจุดต่ำสุดที่ 33.25 บาท ด้วยมูลค่าการซื้อขาย 590.95 ล้านบาท

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ราคาหุ้น BJC ปรับขึ้นน่าจะมาจากราคาหุ้นยัง Laggard และเมื่อดูอัตราผลตอบแทนหุ้น BJC ตั้งแต่ต้นปี 2564 จนถึงปัจจุบันยังเสมอตัว ขณะที่ดัชนี SET มีอัตราผลตอบแทนราว 10% นอกจากนี้ เป็นหุ้นกลุ่มบริโภค, กลุ่มเปิดเมือง ซึ่งอยู่ในธีมที่ได้รับความสนใจลงทุนในระยะนี้
ด้านบริษัท หลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (1 พ.ย. 2564) โดยคาดกำไรสุทธิไตรมาส 3/2564 อยู่ที่ 310 ล้านบาท แม้จะหดตัวแรง 71% จากงวดเดียวกันของปีก่อน และลดลง 62% จากไตรมาสก่อน เพราะถูกกดดันจาก Lockdown เข้มงวดกว่า 2 เดือน 29 จังหวัดในไทยและประเทศเพื่อนบ้าน ซึ่งกระทบหนักใน 2 ธุรกิจหลัก คือ (1) BIGC (64%ของรายได้) กดดัน SSSG ทำให้ฟื้นตัวได้ช้า คาดลดลง 5% จากงวดเดียวกันของปีก่อน และรายได้เช่าจะหายไปกว่า 39% จากงวดเดียวกันของปีก่อน และลดลง 33% จากไตรมาสก่อน เหลือ 1.40 พันล้านบาท และ (2) ธุรกิจบรรจุภัณฑ์ (14%ของรายได้) ที่จะถูกกดดันจากการบริโภคที่น้อยลงทั้งในไทยและประเทศเพื่อนบ้าน
อย่างไรก็ตามประเมินผลการดำเนินงาน BJC ผ่านจุดแย่ที่สุดไปแล้ว โดยโมเมนตัม SSSG เดือนต.ค. ลดลง 4 – 5% ดีขึ้นจากไตรมาส 3/2564 ด้วยรายได้ค่าเช่ากลับมารับรู้ตามปกติ ท่ามกลางการคลายล็อคดาวน์ที่มากขึ้นผสานกับการเริ่มเข้า High season และประสิทธิภาพการคุมต้นทุนดีขึ้น ทั้งนี้ทางฝ่ายวิจัยคาดกำไรสุทธิไตรมาส 4/2564 ฟื้นตัวเด่นจากไตรมาสก่อน ที่ 1.20 – 1.30 พันล้านบาท โดยประเมินกำไรทั้งปี 2564 ที่ 3.40 พันล้านบาท ลดลง 14% จากงวดเดียวกันของปีก่อน ก่อนฟื้นตัวสูง 78% จากงวดเดียวกันของปีก่อน ที่ 6.10 พันล้านบาท
นอกจากนี้ราคาซื้อขายค่า PER ปี 2565 เพียง 22 เท่า ซึ่งต่ำกว่าค่าเฉลี่ยกลุ่มฯที่ 29 เท่า อย่างไรก็ดีคาดโมเมนตัมกำไรฟื้นตัวเด่นตั้งแต่ไตรมาส 4/2564 โดยรับการเปิดเมือง รวมถึงรัฐบาลอนุญาตให้เริ่มบริโภคเครื่องดื่มแอลกอฮอล์ในร้านอาหาร เดือน พ.ย. ในบางจังหวัด ซึ่งมองเป็นบวกกับ BJC (มีสัดส่วนรายได้จากเครื่องดื่มแอลกอฮอล์) แนะนำ “ซื้อ” ราคาเป้าหมายปี 2565 ที่ 38 บาท
 